b"\n_START_ARTICLE_\nBTR-80\n_START_SECTION_\nHist\xc3\xb2ria\n_START_PARAGRAPH_\nEls or\xc3\xadgens del BTR es remunten als anys posteriors a la Segona Guerra Mundial. En aquella \xc3\xa8poca la Uni\xc3\xb3 Sovi\xc3\xa8tica necessitava un mitj\xc3\xa0 eficient i barat per mecanitzar les nombroses files de l'Ex\xc3\xa8rcit roig. En resposta a aquesta necessitat es van dissenyar m\xc3\xbaltiples vehicles, un d'aquests fou el BTR-60, que va entrar en servei entre els anys 1960 i 1961. Va demostrar ser de molta utilitat, era un vehicle simple, tenia 4 eixos, tracci\xc3\xb3 8x8, podia acompanyar els tancs i no era tan cost\xc3\xb3s com un blindat de cadenes tot i oferir una protecci\xc3\xb3 completa als soldats._NEWLINE_A la d\xc3\xa8cada dels 70 se'n va dissenyar una nova versi\xc3\xb3, el BTR-70. Presentava millores respecte al blindat original. Tenia uns motors una mica m\xc3\xa9s potents, m\xc3\xa9s blindatge i uns pneum\xc3\xa0tics m\xc3\xa9s resistents a les punxades. Tot i aix\xc3\xb2, el BTR-70 conservava elements del disseny poc adequats pel camp de batalla: poc espai per poder sortir r\xc3\xa0pidament del vehicle, una elevaci\xc3\xb3 de la torreta de nom\xc3\xa9s 30\xc2\xba... que es van demostrar fatals a la guerra afganosovi\xc3\xa8tica._NEWLINE_A principis dels 80, es va comen\xc3\xa7ar el desenvolupament d'una nova versi\xc3\xb3 del BTR que correg\xc3\xads aquests defectes. El 1984 en va apar\xc3\xa8ixer el resultat, el BTR-80, que es comen\xc3\xa7aria a produir en massa i entraria en servei l'any 1986. Des de la seva aparici\xc3\xb3 el BTR-80 ha participat en nombrosos conflictes.\n_START_SECTION_\nBlindatge i distribuci\xc3\xb3\n_START_PARAGRAPH_\nEl cos del BTR-80 est\xc3\xa0 fet de xapes d'acer soldades, amb un gruix de 10 mm al frontal i 9 als laterals. Gr\xc3\xa0cies a la forta inclinaci\xc3\xb3 del blindatge, al frontal, les xapes ofereixen una protecci\xc3\xb3 segura contra projectils de 12,7 mm, mentre que a tota la resta de costats ofereix seguretat contra bales de 7,62 mm i resquills o metralla. Per millorar la superviv\xc3\xa8ncia del passatge s'han instal\xc2\xb7lat diferents afegits. A alguns models de bases properes a Moscou se'ls ha aplicat un conjunt de 34 m\xc3\xb2duls de blindatge reactiu explosiu (ERA), que incrementen la protecci\xc3\xb3 a la tripulaci\xc3\xb3 en entorns de guerra urbana. En altres llocs s'hi ha afegit blindatge de reixa (slat armor), especialment dissenyat per protegir el vehicle dels projectils de c\xc3\xa0rrega buida. _NEWLINE_A sobre d'aquest xass\xc3\xads, centrada respecte als laterals i despla\xc3\xa7ada cap al frontal, hi ha la torreta. De forma troncoc\xc3\xb2nica, est\xc3\xa0 feta amb 5 planxes d'acer soldat, 4 als costats i una al sostre, que fan 7 mm de gruix, destaca molt poc a causa de la poca al\xc3\xa7ada. Tot el conjunt es recolza sobre 4 eixos, 2 a davant i 2 al darrere separats per les portes laterals de sortida del vehicle._NEWLINE_La torreta BPU-1 \xc3\xa9s austera, al davant i centrada hi ha l'arma principal, una metralladora KPVT de 14,5 mm. Coaxialment, a la dreta, hi ha la metralladora secund\xc3\xa0ria, una PKT de 7,62 mm. Al darrere hi van agrupats els sis llan\xc3\xa7afum\xc3\xadgens 3D6 de 81 mm, que poden crear una cortina de fum per amagar el blindat. En alguns models, a sobre de l'arma principal s'hi munta un llum de cerca cil\xc3\xadndric OU-3GA2M que sobresurt lleugerament i que serveix per il\xc2\xb7luminar l'objectiu en combats nocturns._NEWLINE_Per dins el BTR-80 est\xc3\xa0 dividit en tres compartiments principals. Al frontal hi van el conductor/mec\xc3\xa0nic i el comandant, a esquerra i dreta, respectivament i tots dos disposen d'una escotilla a sobre per sortir o observar. En cas de combatre, al davant a la dreta tamb\xc3\xa9 hi ha una espitllera per on es pot disparar amb una metralladora PK de 7,62 mil\xc2\xb7l\xc3\xadmetres. Al mig hi ha el compartiment dels passatgers, que no est\xc3\xa0 separat f\xc3\xadsicament del primer. En aquest hi van l'artiller i els infants. En el camp de batalla, els soldats poden obrir foc amb les seves armes a trav\xc3\xa9s de 6 espitlleres que tenen, 3 a cada lateral del vehicle, orientades lleugerament cap endavant i pensades per fusells AK-74 o AKM. L'artiller s'assenta a una cadira que hi ha just a sota de la torreta, i que hi gira solid\xc3\xa0riament, i dispara l'armament del vehicle. Al darrere de tot hi va la cambra del motor, que s\xc3\xad que est\xc3\xa0 separada de la resta de compartiments._NEWLINE_Per sortir del vehicle, a cada costat, hi ha una porta entre el segon i el tercer eix. Dividida en dues meitats, una part s'obre cap endavant, cobrint el soldat, mentre que l'altre s'abat cap avall servint d'esgra\xc3\xb3 per facilitar l'entrada i sortida, aguantant b\xc3\xa9 el pes d'un soldat. Aproximadament a la part central del vehicle, al darrere de la torreta i a tots dos costats, hi ha un parell d'escotilles quadrangulars. En conjunt, les 4 portes/escotilles ben distribu\xc3\xafdes permeten una r\xc3\xa0pida sortida/entrada del blindat._NEWLINE_A m\xc3\xa9s a m\xc3\xa9s, el BTR-80 est\xc3\xa0 equipat amb un sistema de protecci\xc3\xb3 contra perills NBQ (Nuclears Biol\xc3\xb2gics i Qu\xc3\xadmics) que desactiva el motor i pressuritza l'interior del vehicle en cas d'atac. Per altra banda, hi ha un sistema semi-autom\xc3\xa0tic d'apagat d'incendis pel sistema motriiu i dos extintors de di\xc3\xb2xid de carboni al compartiment de personal._NEWLINE_A destacar tamb\xc3\xa9, que al morro de BTR-80, amagat per una petita trapa, hi ha un torn amb una for\xc3\xa7a tractora de 60.000 N que es pot doblar en cas de necessitat.\n_START_SECTION_\nArmament principal\n_START_PARAGRAPH_\nL'arma principal del BTR-80 \xc3\xa9s la mateixa que tenia el BTR-70, una metralladora pesant KPVT de calibre 14,5 mm. Variant de la KPV, desenvolupada durant la Segona Guerra Mundial, la KPVT n'\xc3\xa9s una adaptaci\xc3\xb3 per a vehicles. \xc3\x89s una metralladora fiable, potent i barata. Amb una cad\xc3\xa8ncia de foc de 600 bales per minut i un abast m\xc3\xa0xim de 2 km contra objectius terrestres i 1,5 contra aeris \xc3\xa9s una bona arma contra vehicles lleugers o infanteria per\xc3\xb2 no \xc3\xa9s cap amena\xc3\xa7a contra la gran majoria de blindats._NEWLINE_La torreta BPU-1 que ho munta est\xc3\xa0 operada per un sol home, pot rotar 360\xc2\xb0 i t\xc3\xa9 una elevaci\xc3\xb3 que va des dels -4\xc2\xba fins als 60\xc2\xba. Aquesta elevaci\xc3\xb3 permet atacar objectius aeris en vol resant o terrestres enfilats a edificis o muntanyes. Generalment, el BTR-80 porta 500 cartutxos de 14,5 mm per la metralladora KPVT.\n_START_SECTION_\nArmament secundari\n_START_PARAGRAPH_\nL'armament secundari del BTR-80 \xc3\xa9s una metralladora coaxial PKT de 7,62 mm. Aquesta \xc3\xa9s una variant de la metralladora PK, desenvolupada per Mikha\xc3\xafl Kal\xc3\xa0ixnikov a la d\xc3\xa8cada dels 60, amb una cad\xc3\xa8ncia de foc de fins a 650 bales per minut, tot i que per mantenir disparant de forma continuada es redueix a 250 bales per minut. El seu abast m\xc3\xa0xim \xc3\xa9s de fins a 1 km._NEWLINE_A m\xc3\xa9s a m\xc3\xa9s, normalment cada BTR-80 porta dos m\xc3\xadssils antiaeris port\xc3\xa0tils (SA-14, SA-16 o SA-18) i un llan\xc3\xa7agranades.\n_START_SECTION_\nSistema motor\n_START_PARAGRAPH_\nEl sistema motor del BTR-80 constava, durant els primers anys de producci\xc3\xb3, d'un motor di\xc3\xa8sel amb turbocompressor KamAZ-7403 refrigerat per l\xc3\xadquid. Aquest motor era de 8 cilindres i estava disposat en V. El KamAZ-7403 podia desenvolupar una pot\xc3\xa8ncia m\xc3\xa0xima de fins a 260 CV (191 kW) a 2600 rpm. El parell era de 785 Nm a 1600-1800 rpm. _NEWLINE_Posteriorment, l'any 1993, es va substituir aquest motor per un YaMZ-238M2, de caracter\xc3\xadstiques similars. Concretament la pot\xc3\xa8ncia m\xc3\xa0xima \xc3\xa9s de 240 CV (177 kW), en comptes dels 260 de l'anterior motor. La disposici\xc3\xb3 i el nombre de cilindres \xc3\xa9s la mateixa, i en termes de mobilitat pr\xc3\xa0cticament no va aportar cap difer\xc3\xa8ncia respecte al model original. El motor, que va muntat al darrere del vehicle, va connectat a una transmissi\xc3\xb3 manual amb una caixa de canvis amb 5 marxes endavant i una cap endarrere. _NEWLINE_A m\xc3\xa9s a m\xc3\xa9s, acoblat al motor hi van un parell de turboh\xc3\xa8lixs que van col\xc2\xb7locades a la part inferior del darrere del vehicle, sota una coberta retr\xc3\xa0ctil, i que permeten al BTR-80 superar cursos d'aigua. Abans d'entrar a l'aigua s'aixeca l'escullera/trencaones del davant, una xapa rectangular abatible que serveix per desviar l'aigua, es tanquen les v\xc3\xa0lvules de drenatge, la pressi\xc3\xb3 dels pneum\xc3\xa0tics s'abaixa i s'obre la coberta de les h\xc3\xa8lixs. Al final, aix\xc3\xb2 permet que el BTR-80 vagi a velocitats d'aproximadament 9 km/h a l'aigua._NEWLINE_La suspensi\xc3\xb3 \xc3\xa9s independent per les 8 rodes i \xc3\xa9s de tipus barres de torsi\xc3\xb3, tamb\xc3\xa9 tenen un amortidor de xocs hidr\xc3\xa0ulic. El vehicle t\xc3\xa9 tracci\xc3\xb3 a les 8 rodes, tot i que nom\xc3\xa9s les 4 del davant condueixen, i disposa d'un sistema centralitzat d'inflat dels pneum\xc3\xa0tics, que en permet augmentar o reduir la pressi\xc3\xb3 des del lloc del conductor. Aix\xc3\xb2 \xc3\xa9s pr\xc3\xa0ctic en terrenys tous o fangosos, on uns pneum\xc3\xa0tics a baixa pressi\xc3\xb3 tenen m\xc3\xa9s adher\xc3\xa8ncia. _NEWLINE_Generalment, el BTR-80, va equipat amb pneum\xc3\xa0tics KI-80 o KI-126 resistents a les bales. Tot i aix\xc3\xad, si el toquen, el vehicle es pot continuar movent fins i tot amb una p\xc3\xa8rdua important d'aire als pneum\xc3\xa0tics o amb la destrucci\xc3\xb3 d'una o dues rodes. Fins i tot amb les rodes completament sense aire, per culpa de m\xc3\xbaltiples forats, pot continuar avan\xc3\xa7ant uns centenars de kil\xc3\xb2metres._NEWLINE_Aquest conjunt permet que el BTR-80 pugui assolir velocitats de 80-90 km/h en carretera, o de 35 km/h camp a trav\xc3\xa9s, amb un abast m\xc3\xa0xim de 600 km o 480, segons si \xc3\xa9s per carretera o camp a trav\xc3\xa9s per on circula. La seva mobilitat \xc3\xa9s bona, podent superar pendents del 60%, talussos laterals del 40%, parets verticals de 0,5 m i trinxeres de 2 m. Tamb\xc3\xa9 s'ha de destacar que el BTR-80 \xc3\xa9s aerotransportable en avions de c\xc3\xa0rrega Antonov An-22, Il-76 o Lockheed C-130 Hercules.\n_START_SECTION_\nEquip electr\xc3\xb2nic i \xc3\xb2ptic\n_START_PARAGRAPH_\nEn l'apartat \xc3\xb2ptic/electr\xc3\xb2nic, el tirador disposa de 2 visors per disparar. L'1PZ per disparar de dia i l'1PN96 per disparar de nit. Ambd\xc3\xb3s estan manufacturats per Vologda Optical-And-Mechanical Plant VOMZ OJSC. La relaci\xc3\xb3 d'ampliaci\xc3\xb3 del primer \xc3\xa9s de fins a 4 i el del segon de fins a 6,1. En el cas del visor nocturn pot detectar enemics fins a 700m.  _NEWLINE_El comandant per la seva banda t\xc3\xa9 un visor dia/nit TKN-3MK fabricat per Novosibirsk Instrument Making Plant FSUE PU i que de nit t\xc3\xa9 un abast de fins a 500 m._NEWLINE_A m\xc3\xa9s a m\xc3\xa9s el BTR-80 t\xc3\xa9 m\xc3\xbaltiples periscopis per tot el buc, a la torreta, al voltant de l'escotilla del conductor i comandant... I tamb\xc3\xa9 s'ha de destacar que al davant el blindat t\xc3\xa9 un parell de petits vidres per poder conduir amb m\xc3\xa9s visibilitat que, en cas d'entrar en combat, es poden tapar amb una xapa de blindatge i continuar avan\xc3\xa7ant fent servir nom\xc3\xa9s els periscopis.\n_START_SECTION_\nVariants\n_START_PARAGRAPH_\nEl BTR-80 disposa d'una gran varietat de modificacions que l'adapten a molts tipus de guerra."